**Монгол Улсын Их Хурлын 2017 оны намрын ээлжит чуулганы**

**Эдийн засгийн байнгын хорооны 10 дугаар сарын 18-ны өдөр**

**/Лхагва гараг/-ийн хуралдааны гар тэмдэглэл**

Эдийн засгийн байнгын хорооны дарга Д.Тэрбишдагва ирц, хэлэлцэх асуудлын дарааллыг танилцуулж, хуралдааныг даргалав.

Ирвэл зохих 19 гишүүнээс 10 гишүүн ирж, 52.6 хувийн ирцтэйгээр хуралдаан 09 цаг 40минутад Төрийн ордны “Жанжин Д.Сүхбаатар” танхимд эхлэв.

*Чөлөөтэй: Л.Болд, З.Нарантуяа, Ц.Даваасүрэн, Ч.Хүрэлбаатар, Л.Энх-Амгалан;*

*Өвчтэй: Б.Дэлгэрсайхан, Д.Эрдэнэбат;*

*Тасалсан: Т.Аюурсайхан, Х.Болорчулуун,*

***Нэг. Монгол Улсын 2017 оны төсвийн тухай хуульд өөрчлөлт оруулах тухай, Нийгмийн даатгалын сангийн 2017 оны төсвийн тухай хуульд өөрчлөлт оруулах тухай хуулийн төсөл /****Засгийн газар 2017.09.29-ний өдөр өргөн мэдүүлсэн,* ***хоёр дахь хэлэлцүүлэг, үргэлжлэл,*** *санал, дүгнэлтээ Төсвийн байнгын хороонд хүргүүлнэ****/***

Хэлэлцэж буй асуудалтай холбогдуулан Сангийн яамны Төсвийн бодлого, төлөвлөлтийн газрын дарга Ж.Ганбат, мөн яамны Төсвийн хөрөнгө оруулалтын газрын дарга З.Мөнх-Оргил, Зам, тээврийн хөгжлийн дэд сайд Б.Цогтгэрэл, Үндэсний статистикийн хорооны дарга А.Ариунзаяа, Сангийн яамны Эдийн засгийн бодлогын газрын дарга Г.Батхүрэл, Зам, тээврийн хөгжлийн яамны Бодлого, төлөвлөлтийн газрын дарга Р.Мэргэн, Сангийн яамны Төсвийн бодлого, төлөвлөлтийн газрын Төсвийн зарлагын хэлтсийн дарга О.Хуягцогт нар оролцов.

Хуралдаанд Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Д.Мягмарцэрэн, референт Н.Эрдэнэцэцэг, Г.Баярмаа нар байлцав.

Танилцуулгатай холбогдуулан Улсын Их Хурлын гишүүн Д.Дамба-Очир, Б.Баттөмөр нарын тавьсан асуултад Сангийн яамны Төсвийн бодлого, төлөвлөлтийн газрын дарга Ж.Ганбат, мөн яамны Төсвийн хөрөнгө оруулалтын газрын дарга З.Мөнх-Оргил хариулж, тайлбар хийв.

Байнгын хорооноос гарах санал, дүгнэлтийг Улсын Их Хурлын гишүүн Б.Баттөмөр Төсвийн байнгын хорооны хуралдаанд танилцуулахаар тогтов.

Уг асуудлыг 09 цаг 50 минутад хэлэлцэж дуусав.

***Хоёр. Ажлын хэсэг байгуулах тухай асуудал.***

Хуралдаанд Эдийн засгийн байнгын хорооны ажлын албаны ахлах зөвлөх Ж.Батсайхан, зөвлөх Д.Мягмарцэрэн, референт Н.Эрдэнэцэцэг, Г.Баярмаа нар байлцав.

Монгол Улсын 2018 оны төсвийн тухай хууль, Нийгмийн даатгалын сангийн 2018 оны төсвийн тухай хуулийн төслүүдийг хэлэлцүүлэгт бэлтгэх ажлын хэсгийн ахлагчаар Улсын Их Хурлын гишүүн Д.Дамба-Очирыг томилохоор тогтов.

Хуралдаан 20 минут үргэлжилж, 19 гишүүнээс 10 гишүүн ирж, 52.6 хувийн ирцтэйгээр 09 цаг 52 минутад өндөрлөв.

Тэмдэглэлтэй танилцсан:

ЭДИЙН ЗАСГИЙН

БАЙНГЫН ХОРООНЫ

ДАРГА Д.ТЭРБИШДАГВА

Тэмдэглэл хөтөлсөн:

ПРОТОКОЛЫН АЛБАНЫ

ШИНЖЭЭЧЦ.АЛТАН-ОД

**МОНГОЛ УЛСЫН ИХ ХУРЛЫН**

**2017 ОНЫ НАМРЫН ЭЭЛЖИТ ЧУУЛГАНЫ ЭДИЙН ЗАСГИЙН БАЙНГЫН ХОРООНЫ 10 ДУГААР САРЫН 18-НЫ ӨДӨР /ЛХАГВА ГАРАГ/-ИЙН**

**ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

**Хуралдаан 09 цаг 40 минутад эхлэв.**

**Д.Тэрбишдагва: -** Эдийн засгийн байнгын хорооныхоо гишүүдийн энэ өдрийн амгаланг айлтгая. Эдийн засгийн байнгын хорооны өнөөдрийн хурал эхэллээ.

Өнөөдөр Монгол Улсын 2017 оны төсвийн тухай хуульд өөрчлөлт оруулах тухай, Нийгмийн даатгалын сангийн 2017 оны төсвийн тухай хуульд өөрчлөлт оруулах тухай хуулийн төслүүдийн хоёр дахь хэлэлцүүлэг үргэлжилнэ.

Ингээд өчигдөр хурал эхлээд Ж.Ганбаатар гишүүн асуултаа асуусан. Одоо Д.Дамба-Очир гишүүн асуултаа асууя. Д.Дамба-Очир гишүүн, Б.Жавхлан гишүүн, Б.Ундармаа гишүүн, Б.Баттөмөр гишүүн гэсэн гишүүдийн нэрсийг гаргачихаарай. Д.Дамба-Очир, Б.Жавхлан, Б.Ундармаа, Б.Баттөмөр гэсэн гишүүд асуулт асууна. Д.Дамба-Очир гишүүн асуултаа асууя. Энэ нөгөө сайд нь байхгүй юу. Дэд сайд нь. Яасан бэ өнөөдөр чинь. Ер нь Байнгын хорооны хурал дээр сайд байхгүй бол дэд сайд орлоно гэсэн. Дэд сайдыгаа дууд. Д.Дамба-Очир гишүүн асуултаа асуугаад эхэлж байя.

**Д.Дамба-Очир: -** За бүгдэд нь өглөөний мэнд хүргэе. Би нэг 3 зүйл асууя гээд. Нэгдүгээрт, 7 аймаг байж байгаа. Өөрөө өөрийгөө санхүүжүүлээд явж байгаа. Тэр аймгуудын бас нэг цаана нь нэг орон нутгийг хөгжүүлэх санд нь хэдэн төгрөг үлддэг. Тэрийг нь сүүлийн хууль дээр нь өөрчлөлт оруулж байгаад бүгдийг нь ингээд нааш татдаг болгосон. Төвлөрүүлж байгаа. Энийг нь нэг эргэж харах тийм боломж байхгүй байгаа юм уу. Энэ дээр бол их цөөхөн хэдэн төгрөг л уг нь аймгуудад нь үлдэж байгаа юм болов уу. Яагаад вэ гэхээр би юу гэж хэлээд байна вэ гэхээр ер нь зүгээр аймгийн удирдлагууд цаашдаа нэмэлт орлого олох, орон нутгаа хөгжүүлэх энэ тэр гэсэн ийм идэвхи, ийм хүсэл сонирхол байхгүй болох юм биш байгаа даа гэсэн нэгдүгээрт тийм санал байна. Тэрийг би асуух гэсэн юм. Нэгдүгээрт.

Хоёрдугаарт, юу вэ гэхээр энэ жил 900 гаруй тэрбум төгрөгийн орлого тал дээр нь нэмэгдэж орж ирж байгаа юм байна. Зэс гээд тэгээд нөгөө нүүрсний үнэ гээд үнийн зөрүүгээр. Энэ орж ирж байгаа мөнгөнүүдийг бас нэг хүүхдийн мөнгийг 40 хувьд нь зорилтот мөнгөнд өгч байгаа бол 60 юм уу, 80 хувь болгох тийм боломжууд нь байх шиг байгаа юм. Би өөрөөр хэлбэл энэ мөнгөнүүдийг 4 цэцэрлэг, сургууль барьсанд орвол нийгэмд хэрэгтэй, бүх иргэдэд нь хүртээлтэй, хүүхэд болгонд нь хүртээлтэй тийм зүйлүүд рүү л жишээ нь зарцуулсан нь дээр юм болов уу гэсэн ийм саналтай байгаа юм. Тэр дээр нь саналуудаа та бүхэн хэлээрэй.

Багш, эмч нарын асуудал яригдаад байгаа юм. Багш, эмч нарын асуудлыг Олон Улсын Валютын Сангийнхан цалинг нь нэмэхгүй гээд бид нар тийм үүрэг хүлээсэн гэж ярьж байгаа. Тийм байдаг юм бол одоо нэг удаагийн тэтгэмж олгодог юм уу, эсвэл одоо урамшуулал янз бүрийн бас нэмэгдлүүд байдаг юм гэнэ лээ. Тэрийг нь олох ч байдаг юм уу ийм гарцууд байж болохгүй юу гэж би зүгээр тэрийг бас асуух гэсэн юм.

Концесстой холбоотой асуудлыг бас асуух гэж байгаа юм. 240-өөд тэрбум гэсэн. Энийг яаравчлан одоо заавал энэ төсвийн тодотгол дээр оруулж ирэх шаардлага байсан юм уу, үгүй юм уу. Байгаа юм уу, үгүй юм уу? Энийг нэг тодруулж өгөөч. Энэ бол 2018, 2019 онд гээд төсөвт нь суугаад явах тийм боломжууд нь байхгүй байгаа юм уу гэж.

Эрүүл мэндийн даатгалын асуудлаар би энэ нэг. С.Чинзориг гишүүн л яриад байдаг юм. Тэр бол их зөв зүйтэй юм шиг байгаа юм. Одоо бол эрүүл мэндийн даатгалыг жилд нэг удаа 56 мянган төгрөгөө төлж байгаа юм. Энэ нь бол бараг 8 дахин өссөн. Хууль гарснаасаа болоод. Энэ дээр нь ядаж талыг нь ч гэсэн байдаг юм уу одоо 28 мянгыг нь бол төр даахаар ийм юм оруулж ирэх тийм боломжууд нь байдаггүй юм уу. Энэний цаана 10 тэрбумын л асуудал яригдаж байгаа юм билээ шүү дээ. Би энийг яагаад яриад байна вэ гэхээр эрүүл мэндийн даатгалыг төлж байгаа хүмүүс нь бол малчид байгаа юм. Эсвэл төлж байгаа хүмүүс нь бол хуваариа эрхлэх аж ахуй, хөдөлмөр эрхэлж байгаа ийм л хүмүүс байгаад байгаа юм. Тийм учраас энэ асуудлуудыг бас энэ төсвийн тодотгол дээрээ бас оруулаад ирэх тийм боломжууд нь байгаагүй юм уу гэж би асуух гэж байна. За баярлалаа.

**Д.Тэрбишдагва: -** Асуултад хариулъя. Хэн хариулах вэ? 4 номерын микрофоныг өгье. Ж.Ганбат дарга хариулъя.

**Ж.Ганбат: -** Д.Дамба-Очир гишүүний асуултад хариулъя. Энэ төсвийн тодотгол дээр бол бид нар хүүхдийн мөнгийг энэ оныг дуустал хүртэл хугацаанд 100 хувь олгохоор нийтдээ бид нар 100 гаруй тэрбум төгрөгийг бол ингэж төсөв дээр тусгаж орж ирсэн байгаа. 104.5 тэрбум төгрөг. Тэгэхээр энэ он дуустал бол хүүхдийн мөнгийг бүрэн 100 хувь бүх хүүхдэд ингэж олгохоор ингэж төсвийн тодотголд тусгасан байгаа.

Хоёр дахь нь концессын тэр 230-аад тэрбум төгрөг гээд байгаа. Энэ бол ерөнхийдөө яг 100 хувь ажил нь хийгдсэн яг бүрэн ашиглалтад өгсөн гэрээнийхээ үүргийн дагуу хүлээлгээд өгсөн энэ төлбөрүүдийг бид нар хүлээсэн үүргийнхээ дагуу төсөвт нь тодотгол дээр тусгаж энэ санхүүжилтийг нь өгч байгаа юм. Тэрнээс яг ажил нь дуусаагүй болон гүйцэтгэл нь хангалтгүй явж байгаа юмнууд бол оруулж ирээгүй ийм байдлаар бид нар юун дээр, тодотгол дээр бол тусгасан байгаа.

Тэр эрүүл мэндийн даатгал дээр бол бид нар 2018 оны төсөв дээр бол яах вэ яг таны хэлж байгаа хувилбаруудаар явж байгаа. Яг энэ төсвийн тодотголын хувьд бол бид нар эрүүл мэндийн даатгал дээр дата сан, өндөр өртөгтэй мэс заслын зардал болон тусламж үйлчилгээний зардал дээр 8.5 тэрбум төгрөг, эрүүл мэндийн даатгалаас санхүүжих, эмнэлгийн болон бусад тусламж үйлчилгээний зардлыг 3.2 тэрбум гээд. Нийтдээ 11.6 тэрбум төгрөгөөр даатгалаас санхүүжих зардлыг нь бол нэмэгдүүлж орж ирсэн байгаа.

Нийт эмнэлгийн тусламж үйлчилгээний хамрах хүрээ нь нэмэгдсэнтэй холбоотой эрүүл мэнд дээр бол нийтдээ 19 тэрбум төгрөгөөр энэ төсвийн тодотгол дээр нэмэгдэж ингэж оруулж ирсэн байгаа.

Тэр орон нутгийн хөгжлийн сантай бол яах вэ өнгөрсөн жил 2016 онд хуульд нь өөрчлөлт орсон. Энэ хуулийн үйлчлэл нь бол ерөнхийдөө 2019 оны 01 сарын 01-нээс дуусгавар болох юм. Тэгэхээр өөрөөр хэлбэл яг таны хэлж байгаа хувилбар бол 2019 оны 01 сарын 01-нээс эхлээд буцаад аймгуудад үлдэх тэр хэмжээнүүд нь бол нэмэгдээд явна.

Хоёр дахь нь 2018 оны төсөв дээр бол яах вэ бид нарын нэг бодлогын хувьд барьсан юм бол орон нутгийн хөгжлийн сангий аймгуудад оногдож байгаа мөнгийг нь бол нэмэгдүүлэх гэдэг ийм байдлаар бид нар 2018 оны төсөв дээр Сангийн яамнаас ажиллаж анхаарсан байгаа.

**Д.Тэрбишдагва: -** За баярлалаа. Б.Жавхлан гишүүн байхгүй байна. Б.Ундармаа гишүүн байхгүй байна. Б.Баттөмөр гишүүн асуултаа асууя.

**Б.Баттөмөр: -** Д.Дамба-Очир гишүүний асуулт бид хоёрынх бол давхцаж байна. Давхцахгүйгээр хэд хэдэн асуудал асууя. Энэ 2018-2020 онуудад хэрэгжүүлэх энэ төсөл, хөтөлбөр, арга хэмжээний зураг төсөлд гээд 22 тэрбум төгрөг тавьсан явж байна. Энэ ямар зураг төслүүд явж байна вэ? Энэ Чингис бонд санхүүжилт, Хөгжлийн банкны санхүүжилтээр асар их хэмжээний зураг төслүүд хийгдсэн. Энэтэйгээ уялдаж байгаа юу? Энийг одоо тодруулж хэлж өгөөчээ гэж нэгдүгээр асуулт.

Хоёрдугаар асуудал энэ Хууль зүй, дотоод хэргийн яамны эмнэлэгт 1.6 тэрбум төгрөг гэж явж байна. Энэ одоо нөгөө нэг эвдээд хаячихсан Эм Эр Ай аппаратаа засах мөнгө байна уу, эсвэл дахиад одоо нэмж тоног төхөөрөмжүүд авах гээд байна уу? Хоёр дахь асуудал энэ. Энийг бичиж аваад маш тодорхой хариулаарай.

Гурав дахь асуудал. Энэ Монгол – Солонгосын коллежид 1.4 тэрбум төгрөг гэж байна. Энэ одоо төрийн өмчлөлтэй ийм компани байна уу? Ямар юм байна? Энэ яагаад ийм мөнгө төлөвлөгдөөд явж байна гэсэн гурав дахь асуудал байна.

Дөрөв дэх асуудал. Энэ Батлан хамгаалахын сайдын багц дотор энэ хөдөлгөөнт цогцолбор гээд 19.0 тэрбум төгрөгийн юм явж байх юм. Энэ одоо ямар юм явж байна вэ гэсэн ийм асуулт байна.

Дараагийн асуудал. Энэ шинээр барихаар төлөвлөж байгаа төмөр замуудад Жи Пи Эс суурилуулна гээд уг нь 3.7 тэрбум төгрөг тавьсан юм байна. Хоёрыг нь хасаад 1.7-гоор явж байна. Энэ хаашаа тавьж байгаа зам байна. Замын Жи Пи Эс байна.

Дараагийн асуудал. Энэ Рашаантын газрын тосны агуулах гээд одоо 1.0 тэрбум төгрөг юм уу даа. Ингээд явж байх юм. Энэ одоо ямар юм байна? Энэ одоо хаана байгаа, ямар агуулах юм байна? Монголчууд энэ нефтийн агуулах бол зөндөө байгаа шүү дээ. Түрүүчийнхийг нь бол ийш тийш нь хувьд өгчихсөн байдаг. Дахиад ингэж бариад байх шаардлагатай байдаг юм уу?

Энэ Хөдөө аж ахуйн их сургуулийн барилга дээр маш их хэмжээний мөнгө засвар гээд тавигдсан байгаа юм. Энэ чинь одоо өөрөө өөрийгөө санхүүжүүлээд явж байгаа. Энэ зах зээлийнх нь зарчмаар ажиллаж болдоггүй юм уу. Төсвийн нэг жаахан луу одоо сургууль засаад байх боломж ер нь Монголд ямар байдаг юм бол.

Энэ концесстой холбоотой сая яах вэ Д.Дамба-Очир гишүүн асуучихлаа. Энэ заавал 2017 оны төсвийн тодотгол дээр нэг жаахан тийм хуримтлал үүсэнгүүт нь өгөх ёстой юм уу? Хэрвээ энэ хуримтлал үүсээгүй бол яаж төлөх байсан юм. Одоо тухайлбал энэ Жаргалтхаанаас Чингис хот хүртэлх 1.7 тэрбум төгрөгийн одоо дахиж засвар гээд л явж байна л даа. Энэний 2.5-ыг нь өгөх юм байна л даа. Ингэж чанаргүй зам барьчихаад ингээд дээрээс нь яагаа ч үгүй ингэж буцаж өгөөд байх ийм Монголд ийм боломж байгаа юм уу?

Дараагийн асуудал юутай гэхээр. Энэ авто замын засвар арчлалт жилд 50.0 тэрбум төгрөг тавьдаг. За нэг 10 тэрбумыг тавьсан байгаа гэж ингэж ойлгож байгаа. За энэ юун дээр 12.0 тэрбум төгрөгийг нэмж тавьсан гэсэн. Би эндээс хайгаад олохгүй байна л даа. Энэ одоо явж байна уу, үгүй юу?

Засгийн газрын автобаазын парк шинэчлэл 1.9 тэрбум төгрөгийн юм явж байх юм. Тэгээд баахан машин худалдаж авах л юм байна л даа. Одоо байгаа машинууд нь хангалттай байгаа юм биш үү. Заавал одоо энийг ингэх хэрэг байгаа юм уу, үгүй юу?

Дараагийн асуудал. Энэ цэргийн төв эмнэлгийн цогцолбор гээд 19.6 тэрбум төгрөгийн төсөвт өртөгтэй ийм юм ярьж байх юм. Цэргийн төв эмнэлэг дээр одоо дахиж өргөтгөл хийх гээд байгаа юм уу, эсвэл одоо байж байгаа госпиталыг засаж янзалж хийх гээд байгаа юм уу? Энийг яагаад асуугаад байна вэ гэхээр би нөгөө нэг энэ төсвийн орлогыг тэр эдийн засгийн өсөлт бий болгоход тэр юм руу нь чиглүүлэх чиглэлээр ер нь бодлого ямар байсан юм бол гэдэг утгаараа энийг асууж байгаа юм. За энийг хариулж өгнө үү.

**Д.Тэрбишдагва: -** За 2 номерын микрофоныг өгье. Ажлын хэсэг хариулъя.

**З.Мөнх-Оргил: -** Сангийн яамны Төсвийн хөрөнгө оруулалтын газрын дарга З.Мөнх-Оргил. Б.Баттөмөр гишүүний асуултад хариулъя.

Нэгдүгээрт, зураг төсвийн 22.0 тэрбум төсөв өртөгтэй ажлыг 2017 онд эхлүүлэхээр 6.0 тэрбум төгрөг санхүүжих дүнгээр төсөвлөсөн байгаа. Энэ нь бол ирэх онуудад гадаадын зээл тусламж болон одоо улсын төсвийн хөрөнгөөр хэрэгжих төсөл, арга хэмжээнүүдийн зураг төсвийг бэлдэх, хөрөнгө оруулалтын бэлтгэл ажлыг хангах зорилгоор ийм ажил тавигдсан.

Ямар учиртай юм бэ гэхээрээ ирэх жилүүдэд одоо гадаадын зээл, тусламжаар бас тодорхой хэмжээний эх үүсвэр батлагдсан байгаа. Энэ дээр бол судалгааны ажил, зураг төсвийг бэлтгэх ажил гээд бас жилээс жил хагасын хугацаа зарцуулагддаг. Энэ хугацааг богиносгох зорилгоор Монголын тал өөрсдөө бид зураг төсвөө бэлдээд явах юм бол энэ ажлууд нь эхлэх хугацаа наашлах юм. Тэгээд төслийн үр дүн нь илүү хурдан гарах учраас энэ Засгийн газрын мөрийн хөтөлбөрийн биелэлтийг хангах зорилгоор энийг тавьсан байгаа. Үлдсэн хэсгийг нь мөн 2018 оны төсөв дээр тавихаар бид нар судалж байгаа.

Хоёрдугаарт, Хууль зүй, дотоод хэргийн яамны төрийн тусгай албан хаагчдын тоног төхөөрөмж 1.6 тэрбум. Энэ нь бол шинээр тавигдсан байгаа. Энэ нь бол нэгдүгээрт Хууль зүй, дотоод хэргийн сайд өөрийнхөө багцдаа зохицуулалт хийсэн хөрөнгөөс гарч байгаа. Урсгал зардлаасаа хөрөнгийн зардал руугаа шилжүүлээд. Энэ 1.6 тэрбум нь бол шинээр ашиглалтад орж байгаа тавилгын тоног төхөөрөмж, эмнэлгийн хэрэгслүүдэд зориулагдах мөнгө байгаа.

Монгол – Солонгосын коллежийн, политехникийн коллежийн гадна шугам сүлжээний ажлын үлдэгдэл гэдэг 45.7 сая төгрөг төсөвлөсөн байгаа. Энэ нь бол өмнөх онд хэрэгжсэн мөнгө бөгөөд энэ дээр бол тухайн гүйцэтгэгчид энэ нөгөө гадна шугам хоолой угсралт, худгийн ажил, бохир усны шугам сүлжээний ажлыг санхүүжилтийг нь одоо тухайн батлагдсан төсвийн жилдээ авч амжаагүй хураалгасан мөнгө байгаа. Энэ дээр бол төсөвт өртгийн өөрчлөлт байхгүй. Тухайн ондоо гүйцэтгэл ирж санхүүжиж амжаагүй учраас энийг нь бид нар өмнөх оны дутуу санхүүжилт гэсэн утгаар оруулж ирж байгаа.

Төрийн орон сууцны корпорацийн нэр дээр Хөгжлийн банкнаас зээл авч энэ барилгын хөдөлгөөнт цогцолборыг худалдаж авсан байгаа. Америкийн Нэгдсэн Улсаас. Энэ зээл нь бол энэ нөгөө ТОСК-ийн баланс дээр явдаг. Гэхдээ Засгийн газрын хурлаар 3 удаа ороод 3 удаа тогтоол гарсан байгаа. Үүний дагуу бол энэ нэгдүгээрт Батлан хамгаалах яаманд энэ цогцолборыг нь шилжүүлье гэсэн.

Хоёрдугаарт гэх юм бол энэ цогцолборыг худалдаж авахад гарсан санхүүжилтийг улсын төсвөөс санхүүжүүлэх тухай энэ Засгийн газрын тогтоол 2 удаагийн тогтоол гарсан байгаа. Энэний дагуу төсөвт суулгаж байгаа. Энэ бол бид нарын одоо нөгөө Засгийн газрын өр төлбөрийг барагдуулах гэдэг үндэслэлээр оруулж ирсэн байгаа юм.

Төмөр замын асуудлыг бол яах вэ Зам, тээврийн яамныхан, Барилга, хот байгуулалтын яамныхан нэмж хариулах байх. Энэ дээр санхүүжих дүнг бууруулж байгаа шалтгаан нь бол энэ төсөл, арга хэмжээний гүйцэтгэлтэй уялдуулаад 2018 он руу шилжүүлж байгаа мөнгө байгаа. 1.0 тэрбум төгрөг.

Рашаантын газрын тосны үйлдвэр. Энэ нь шүүхийн шийдвэрийн дагуу олгогдож байгаа. Рашаантын газрын тос агуулах төсөл арга хэмжээ улсын төсвийн хөрөнгөөр хэрэгжиж явж байгаад. Энийг бол тухайн үедээ төсөл хэрэгжиж байх дундуур нь концесс барих, ашиглах, шилжүүлэх концессын жагсаалт руу оруулаад өөр компанид энэ концессын гэрээ байгуулсан байгаа.

**Д.Тэрбишдагва: -** Тодруулах уу? 2 номерын микрофоныг ахиад өгье. Товчхон шиг тодорхой хариулчихаарай.

**З.Мөнх-Оргил: -** Зам засвар дээр бол 10.0 тэрбум төгрөг батлагдсан байсан. Энэ дээр нэмээд 12.0 тэрбумыг нэмж оруулж ирсэн байгаа. Энэ дээр бол энэ шилжих ажил гээд санхүүжих дүн нь 12.0 тэрбумаар нэмэгдсэн байгаа. Засгийн газрын парк шинэчлэл. Ерөнхий сайд 8 дугаар сард аймгийн Засаг дарга нартай уулзсан өвөлжилтийн бэлтгэл ажлыг хангах бусад 2018 оны төсвийн асуудлаар хийсэн уулзалтын үеэр аймгийн Засаг дарга нараас энэ аймгийн болон сумдын Засаг дарга нарын унааны асуудал маш хүндрэлтэй байна. Энийг шийдэж өгөөчээ гэдгийг бол нэлээн тавигдсан байгаа. Тэгээд энэний дагуу бол Ерөнхий сайд энийг бол тодорхой хэмжээнд шийдвэрлээд явъя гэсэн ийм шийдвэр гаргасан. Энэний дагуу эхний ээлжинд тодотгол дээр нь Засгийн газрын парк шинэчлэл гэсэн санхүүжилт тавигдсан байгаа.

**Д.Тэрбишдагва: -** 2 номерын микрофоныг ахиад нэг өгөөдөх дөө. Б.Баттөмөр гишүүн их олон асуулт асуусан учраас. Минутдаа багтахгүй байна.

**З.Мөнх-Оргил: -** Хөдөө аж ахуйн их сургууль дээр бол шинэ барилга ашиглалтад орсон байгаа. 2 дугаар барилга гээд. Энэ дээр бол энэний тоног төхөөрөмж, тавилга гээд 500.0 сая төгрөг тавигдсан. Мөн хуучин барилгын засвар гээд их засвар дээр нь 500.0 сая төгрөг тодотголоор оруулж ирсэн.

**Д.Тэрбишдагва: -** Гишүүд асуулт асууж дууслаа. Дэгийн тухай хуулийн 25.12-т заасны дагуу гишүүд бичгээр ирүүлсэн саналын дагуу бичгээр ирүүлсэн гишүүд саналаа тавьж тэрэндээ санал, үг хэлэх ёстой. Тийм учраас бичгээр санал ирээгүй учраас санал байхгүй.

Ингээд санал хураалт явуулъя. Санал хураалт явуулахаас өмнө. Ер нь бол манай Сангийн яам, манай гишүүд сая төсвийн тодотгол дээр нөгөө шуурлаа гэдэг шиг л юм болчихлоо л доо. Уг нь ажлын хэсэг байгуулаад тэгээд энэ дээр ажиллах ёстой байгаа юм. Энэ төсвийн тодотголын үеэр яг Эдийн засгийн байнгын хорооны харьяа Зам, тээвэр, Эрчим хүч, Уул уурхай, Хүнс, хөдөө аж ахуй, Байгаль орчин гээд энэ яамдын төлөөллүүд бол өөрийнхөө салбар салбарын төсвийн тодотголтой асуудлаар танилцуулга хийх ёстой. Тийм юм байхгүй Сангийн дэд сайд орж ирээд л өнөөдөр одоо хэлэлцэх явцад бол сайдын үүрэг гүйцэтгэгч л алга, дэд сайд ч алга. Ийм байдалтай явагдаж байна шүү. Цаашдаа бол энэ төсвийн үеэр энэ төсвийн тодотгол энэ тэртэй холбоотой асуудал дээр онцгой сайн анхаараарай гэж ингэж хэлмээр байна.

За одоо Монгол Улсын Их Хурлын чуулганы дэгийн тухай хуулийн 25.9.2-т заасны дагуу Байнгын хорооны санал, дүгнэлтийг саналын томъёоллын хамт Төсвийн байнгын хороонд хүргүүлэх ёстой. Төсвийн байнгын хорооны хуралдаанд Эдийн засгийн байнгын хороог төлөөлөх гишүүнийг томилъё. Хэн төлөөлөх вэ? Энд сайдад нэр дэвшээгүй учраас Б.Баттөмөр гишүүнийг томиллоо. За баярлалаа. Хуралд идэвхтэй оролцсон хүмүүст ажлын хэсгийнхэнд баярлалаа. Өнөөдрийн хурал дууслаа.

Одоо ажлын хэсэг байгуулна. Ажлын хэсгийг хэнээр ахлуулах вэ? Б.Баттөмөр гишүүн мөнгөний бодлогыг. Гишүүдээс. 2018 оны төсвийн тухай хууль, Нийгмийн даатгалын сангийн 2018 оны төсвийн тухай хуулийн төслүүдийг хэлэлцүүлэгт бэлтгэх ажлын хэсгийн ахлагчаар Улсын Их Хурлын гишүүн Д.Дамба-Очирыг томиллоо. Өнөөдрийн хурал хаагдлаа. Баярлалаа.

**Хуралдаан 20 минут үргэлжилж, 09 цаг 52 минутад өндөрлөв.**

Дууны бичлэгээс буулгасан:

ПРОТОКОЛЫН АЛБАНЫ

ШИНЖЭЭЧЦ.АЛТАН-ОД